**Ministru kabineta noteikumu projekta "Valsts vienotā jurista profesionālās kvalifikācijas eksāmena kārtība" sākotnējās ietekmes novērtējuma ziņojums (anotācija)**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **I. Tiesību akta projekta izstrādes nepieciešamība** | | | | | | | | |
| 1. | Pamatojums | | 1) Ministru kabineta noteikumu projekts "Valsts vienotā jurista profesionālās kvalifikācijas eksāmena kārtība" (turpmāk – noteikumu projekts) izstrādāts saskaņā ar Ministru kabineta 2015. gada 10. novembra protokola Nr. 58 23. § 2.1. apakšpunktu.  2) Noteikumu projekts izstrādāts, pamatojoties uz Augstskolu likuma 58. panta ceturtajā daļā paredzēto deleģējumu Ministru kabinetam noteikt valsts eksāmena organizēšanas, norises, finansēšanas, vērtēšanas, komisijas izveidošanas un tās darbības kārtību, kā arī par valsts eksāmenu atbildīgo institūciju. | | | | | |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | | Pamatojoties uz Ministru kabineta 2015. gada 16. februāra rīkojuma Nr. 78 "Par Valdības rīcības plānu Deklarācijas par Laimdotas Straujumas vadītā Ministru kabineta iecerēto darbību īstenošanai" pielikuma 34.1. apakšpunktā cita starpā noteikto rīcības plāna pasākumu, proti, lai ieviestu valsts vienoto jurista kvalifikācijas eksāmenu, paaugstinot un vienādojot prasības jurista kvalifikācijas iegūšanai, izstrādāt konceptuālo ziņojumu par valsts vienotā jurista kvalifikācijas eksāmena ieviešanu, tika izstrādāts informatīvais ziņojums "Par valsts vienotā jurista kvalifikācijas eksāmena ieviešanu", kas izskatīts un pieņemts zināšanai Ministru kabineta 2015. gada 10. novembra sēdē (protokola Nr. 58 23. §).  Informatīvajā ziņojumā apkopotā informācija konceptuāli norādīja uz problēmām saistībā ar Latvijas augstskolās, kurās īsteno otrā līmeņa profesionālo augstāko izglītību tiesību zinātņu studiju programmās, iegūtās jurista kvalifikācijas kvalitāti.  Kopš pagājušā gadsimta 90. gadu sākuma, attīstoties brīvā tirgus ekonomikai, privātpersonu dibinātajās augstskolās pieauga tiesību zinātņu studiju programmu skaits, kas ilgtermiņā, iztrūkstot pietiekami augstām un vienotām prasībām juridiskās izglītības iegūšanai, samazināja juridiskās izglītības kvalitāti valstī. Tas savukārt radīja diskusijas par nepieciešamību paaugstināt prasības jurista kvalifikācijas iegūšanai. Piemēram, 2012. gada 7. jūnijā žurnāls "Jurista Vārds" sadarbībā ar Latvijas Universitātes Juridisko fakultāti rīkoja diskusiju "Vienots valsts juridiskais eksāmens Latvijā: iespēja vai nepieciešamība"; Latvijas Universitātes Juridiskās fakultātes 5. Starptautiskās zinātniskās konferences "Juridiskā izglītība un kultūra: pagātnes mācības un nākotnes izaicinājumi" ietvaros 2014. gada 11. novembrī atsevišķa sekcija tika veltīta juridiskās izglītības problēmjautājumu analīzei. Arī Latvijas Republikas Saeimas Juridiskās komisijas Tiesu politikas apakškomisijas darba kārtībā vairākkārt ir ticis iekļauts un vērtēts jautājums par iespējamiem risinājumiem juridiskās izglītības kvalitātes uzlabošanai (piemēram, 2013. gada 5. novembra, 2015. gada 3. marta, 29. septembra sēde).  Minētajās diskusijās tika secināts, ka:  1) tiesību zinātņu studiju programmu konkurence savā starpā ir radījusi nevis šo programmu kvalitātes paaugstināšanos, bet tieši pretēji – kvalitātes kritumu. Lielai daļai tiesību zinātņu studiju programmu absolventu ir salīdzinoši vājas zināšanas un prasmes jurisprudencē;  2) katra augstskola pēc saviem ieskatiem vērtē studējošo teorētiskās zināšanas un prasmes, lai piešķirtu valsts atzītu augstākās izglītības diplomu ar jurista vai juriskonsulta kvalifikāciju. Tā rezultātā diplomu saņem gan studējošie, kuriem augstskola ir noteikusi salīdzinoši augstas prasības diploma ieguvei, gan studējošie, kuriem šīs prasības ir salīdzinoši zemas. Darba tirgū visi šie studējošie uzsāk darba gaitas ar vienādiem diplomiem, bet diploma esamība, kā tas ir konstatēts praksē, neapliecina pietiekamas tiesību zinātņu programmu absolventu zināšanas un prasmes;  3) jurista profesija ir saistīta gan ar juridiskās palīdzības sniegšanu citām personām to tiesību aizsardzībā, gan ar valstiski svarīgu amatu (tostarp tiesnešu, prokuroru) ieņemšanu, tāpēc ir svarīgi, ka prasības jurista kvalifikācijas iegūšanai ir pietiekami augstas.  Augstākās izglītības padome laika posmā no 2011. gada 9. maija līdz 2013. gada 30. aprīlim īstenoja Eiropas Sociālā fonda projektu "Augstākās izglītības studiju programmu izvērtēšana un priekšlikumi kvalitātes paaugstināšanai", vienošanās Nr. 2011/0012/1DP/1.1.2.2.1/11/IPIA/VIAA/001 (turpmāk – projekts). Projekta ietvaros tiesību zinātņu studiju virzienā tika konstatēts, ka vairāku augstākās izglītības iestāžu darbība aktīvāk vērsta uz peļņas palielināšanu, nevis studiju programmu kvalitātes paaugstināšanu. Vairākās augstākās izglītības iestādēs studiju programmu kvalitāte ir vāja, un tā neatbilst Eiropas Savienības noteiktajām prasībām. Tikai dažas no programmām atbilst ilgtspējas prasībām (*Augstākās izglītības padome. Pārskats par augstākās izglītības studiju programmu izvērtēšanas rezultātiem un priekšlikumi turpmākai studiju programmu, sagrupētu studiju virzienos, pilnveidei, uzlabošanai, attīstīšanai, konsolidācijai, slēgšanai, resursu efektīvai izmantošanai un finansēšanai no valsts budžeta līdzekļiem. Rīga, 2013, http://www.aip.lv/ESF\_par\_projektu.htm*).  Šobrīd otrā līmeņa profesionālo augstāko izglītību tiesību zinātņu studiju programmā (profesionālo maģistru programmu jurista kvalifikācijas iegūšanai) ir iespēja iegūt septiņās Latvijas augstskolās. Daļā no šīm augstskolām ir paredzēti studiju noslēguma kvalifikācijas eksāmeni. Tomēr studiju noslēguma kvalifikācijas eksāmenu esamība pati par sevi neliecina par noteikta kvalitātes līmeņa izglītības ieguvi. Kā piemērs jāmin Vācijas statistika par valsts eksāmenus nokārtojušo studējošo skaita attiecību pret augstskolas eksāmenus nokārtojušo studējošo skaitu. Piemēram, Brēmenē 2013. gadā universitātes eksāmenu nokārtoja visi, savukārt pirmo valsts eksāmenu – 58,7 procenti pretendentu (*Bundesministerium der Justiz und für Verbraucherschutz. Die Statistik der juristischen* *Prüfungen*.<http://www.bmjv.de/DE/Service/StatistikenFachinformationenPublikationen/Statistiken/Juristenausbildung/_node.html>). Minētais uzskatāmi apliecina, cik liela ir atšķirība starp universitāšu un valsts eksāmenu rezultātiem. Atbilstoši juridiskajā literatūrā izteiktajam viedoklim pati augstskola, visticamāk, nespēj pietiekami objektīvi novērtēt savu studentu līmeni, ko, nenoliedzami, ietekmē arī subjektīvā interese uzrādīt pēc iespējas labākus darba rezultātus (*Papēde M. Juridiskās izglītības standarts Vācijā. Jurista Vārds Nr. 24, 2011. gada 14. jūnijs*).  Lai sekmētu juridiskās izglītības kvalitātes paaugstināšanos, ir nepieciešams paredzēt obligātu valsts vienotu jurista profesionālās kvalifikācijas eksāmenu (turpmāk – kvalifikācijas eksāmens) profesionālā maģistra studiju programmās jurista profesionālās kvalifikācijas iegūšanai. Kvalifikācijas eksāmens ilgtermiņā nodrošinās vienotu juristu profesionālās kvalifikācijas teorētisko un praktisko sagatavotību un tās vienveidīgas paaugstināšanas iespējas. Augstskolas izjutīs lielāku atbildību par studējošo sagatavošanu kvalifikācijas eksāmenam, nezaudējot saikni ar personām, kuras šo kvalifikācijas eksāmenu kārto.  Augstskolu likuma 58. panta ceturtā daļa cita starpā paredz, ka Ministru kabinets var noteikt, ka valsts pārbaudījuma sastāvdaļa atsevišķās otrā līmeņa profesionālās augstākās izglītības studiju programmās ir valsts eksāmens. Augstskolu likuma 58. panta ceturtajā daļā ietverts pilnvarojums Ministru kabinetam noteikt valsts eksāmena organizēšanas, norises, finansēšanas, vērtēšanas, komisijas izveidošanas un tās darbības kārtību, kā arī par valsts eksāmenu atbildīgo institūciju.  Ņemot vērā iepriekšminēto pilnvarojumu Ministru kabinetam, ir izstrādāts noteikumu projekts, kas nosaka kvalifikācijas eksāmena organizēšanas, norises, finansēšanas un vērtēšanas kārtību, kvalifikācijas eksāmena komisijas (turpmāk – komisija) izveidošanas un tās darbības kārtību, kā arī par kvalifikācijas eksāmenu atbildīgo institūciju.  Noteikumu projekta mērķis ir noteikt vienotu kārtību kvalifikācijas eksāmena norisei visās augstskolās, kurās īsteno profesionālo maģistra studiju programmu jurista profesionālās kvalifikācijas iegūšanai (turpmāk – augstskola). Viens no kvalifikācijas eksāmena galvenajiem pamatmērķiem ir vispusīgi pārbaudīt studējošā, kurš vēlas iegūt jurista kvalifikāciju, pamatzināšanas visās kvalifikācijas eksāmena apakšsekcijās.  Noteikumu projektā ietvertais regulējums paredz noteikt:  1) par kvalifikācijas eksāmenu atbildīgo institūciju;  2) komisijas sastāvu un tās darbības kārtību;  3) kvalifikācijas eksāmena organizēšanas kārtību;  4) kvalifikācijas eksāmena norises un vērtēšanas kārtību;  5) kvalifikācijas eksāmena rezultātu paziņošanas un kvalifikācijas eksāmena apstrīdēšanas kārtību;  6) kvalifikācijas eksāmena finansēšanas kārtību.  Noteikumu projektā paredzēts, ka kvalifikācijas eksāmena norise tiks nodrošināta augstskolas elektroniskajā vidē, kas, ja būs nepieciešams, tiks pielāgota kvalifikācijas eksāmena prasībām. Tieslietu ministrijai kā atbildīgajai institūcijai par kvalifikācijas eksāmenu ar noteikumu projektu tiek paredzētas tiesības augstskolas elektroniskās vides pielāgošanas un uzturēšanas pienākumu deleģēt privātpersonai, noslēdzot deleģēšanas līgumu. Attiecībā uz konkrētā uzdevuma deleģēšanu tiek piemērotas Valsts pārvaldes iekārtas likuma prasības. Kvalifikācijas eksāmena norises nodrošināšanai augstskolas elektroniskajā vidē ir daudzi pozitīvi aspekti, proti, tiks samazinātas kvalifikācijas eksāmena ieviešanas un nodrošināšanas izmaksas, tāpat arī kvalifikācijas eksāmena norise augstskolas elektroniskajā vidē atvieglos komisijas locekļu darbu.  Attiecībā par augstskolu iespējām nodrošināt kvalifikācijas eksāmenu tiešsaistes režīmā, izmantojot datorus, norādām, ka Rīgas augstskolām (salīdzinoši liels studējošo skaits), ja tās kvalifikācijas eksāmenu nespēs nodrošināt savā augstskolā, tā norisi būs iespējams nodrošināt Latvijas Universitātes Dabas mājā, Torņkalnā, savukārt Rēzeknes Tehnoloģiju akadēmija un Daugavpils Universitāte ir informējusi, ka atbilstošam studējošo skaitam, kas reģionālajās augstskolās ir salīdzinoši neliels, tās var nodrošināt kvalifikācijas eksāmenu tiešsaistē, izmantojot datorus.  Kvalifikācijas eksāmena sagatavošanu un vērtēšanu veic tieslietu ministra apstiprināta komisija, kurā ietilpst pārstāvji no augstskolām un pārstāvji no juridisko nozari pārstāvošām profesionālajām organizācijām un Ģenerālprokuratūras. Komisijas sastāvu veidos gan akadēmiķi, gan praktiķi, tādējādi nodrošinot līdzsvaru starp akadēmiskās un profesionālās vides pārstāvjiem. Attiecībā par juridisko nozari pārstāvošajām profesionālajām organizācijām un Ģenerālprokuratūras – komisijas sastāvā būs jāvirza vismaz trīs pārstāvji no katras institūcijas.  Noteikumu projekts paredz, ka augstskolu pārstāvjiem ir jābūt iegūtam doktora grādam tiesību zinātnē un vienlaikus ievēlētam akadēmiskajā amatā vai arī tam jābūt ievēlētam akadēmiskajā amatā vismaz piecus gadus. Šāds dalījums ir nepieciešams, jo augstskolās strādā arī speciālisti, kuri nav ieguvuši doktora grādu tiesību zinātnē, taču to pieredze un zināšanas ir pietiekamas, lai pārstāvētu augstskolu komisijā. Attiecībā uz juridisko nozari pārstāvošo organizāciju un Ģenerālprokuratūras pārstāvjiem konkrētas prasības noteikumu projektā netiek noteiktas, taču tas skaidrojams ar to, ka, lai kļūtu par zvērinātu advokātu, notāru, tiesu izpildītāju, tiesnesi vai prokuroru ir jānokārto eksāmens, kurā tiek pārbaudīta personas atbilstība konkrētajam amatam.  Atbilstoši noteikumu projekta 12. un 13. punkta prasībām augstskolas, juridisko nozari pārstāvošās profesionālās organizācijas un Ģenerālprokuratūra pēc tieslietu ministra uzaicinājuma izvirza tieslietu ministra noteiktu pārstāvju skaitu. Pēc minētās informācijas saņemšanas tieslietu ministrs izvērtēs izvirzīto pārstāvju atbilstību komisijas sastāvam un nokomplektēs to atbilstoši kvalifikācijas eksāmena apakšsekciju sadalījumam. Komisija tiks veidota tā, lai tajā vienādā skaitā būtu pārstāvētas visas kvalifikācijas eksāmena apakšsekcijas.  Tieslietu ministrs apstiprina komisijas nolikumu. Tajā tiks noregulēti jautājumi saistībā ar komisijas darba organizāciju (t. sk. arī noteikti konkrēti kvalifikācijas eksāmena vērtēšanas kritēriji, kas var mainīties no dažādiem apstākļiem, piemēram, no konkrētu jautājumu un kāzusu būtības). Komisijas nolikumā tiks ietverta ierobežotas pieejamības informācija attiecībā uz kvalifikācijas eksāmena vērtēšanas kritērijiem, kas netiks izpausta uz āru, bet gan izmantota komisijas darbam. Saskaņā ar Informācijas atklātības likuma 5. panta otrās daļas 5. punktu par ierobežotas pieejamības informāciju uzskatāma informācija, kas attiecas uz atestācijas, eksāmenu, iesniegto projektu (izņemot projektus, kuru finansēšana paredzēta ar valsts sniegtu galvojumu), konkursu (izņemot konkursus, kas saistīti ar iepirkumiem valsts vai pašvaldību vajadzībām vai citādi saistīti ar rīcību ar valsts vai pašvaldību finanšu līdzekļiem un mantu) un citu līdzīga rakstura novērtējumu procesu.  Komisijas darbību materiāltehniski nodrošina Tieslietu ministrija. Komisijas darba telpas, kurās tiks nodrošinātas komisijas darba organizatoriskās sēdes, atrodas Rīgā, Tieslietu ministrijā.  Kvalifikācijas eksāmenu Tieslietu ministrija organizēs divas reizes gadā atbilstoši ziemas un vasaras sesijai augstskolās. Par kvalifikācijas eksāmena datumu, laiku un citiem ar kvalifikācijas eksāmena norisi saistītiem organizatoriskiem jautājumiem (piemēram, par kvalifikācijas eksāmena teorētisko jautājumu un uzdevumu (kāzusu) sagatavošanu) lemj komisijas sēdē, kas tiks organizēta ne vēlāk kā mēnesi pirms kvalifikācijas eksāmena norises dienas.  Lai noskaidrotu informāciju par augstskolu akadēmiskā gada kalendāru, ar noteikumu projektu tiek paredzēts, ka akadēmiskā gada sākumā augstskola rakstveidā informē Tieslietu ministriju par akadēmiskā gada kalendāru. Tādējādi kvalifikācijas eksāmena datuma noteikšanā tiks ņemtas vērā arī augstskolu intereses un to akadēmiskā gada kalendārs (attiecīgi sesijas laiks un ilgums). Izvērtējot saņemto informāciju, komisija pieņem lēmumu par kvalifikācijas eksāmena kārtošanas datumu un laiku. Informācija par kvalifikācijas eksāmena datumu un laiku tiks publicēta augstskolas elektroniskajā vidē, tādējādi nodrošinot minētās informācijas pieejamību studējošajiem un augstskolas pārstāvjiem.  Pirms kvalifikācijas eksāmena norises studējošajiem būs pieejams saraksts ar kvalifikācijas eksāmena teorētiskās daļas vispārīgiem tematiem. Sarakstu sagatavos komisija. Tāpat arī studējošajiem būs pieejams kvalifikācijas eksāmena praktiskajā daļā (uzdevumi (kāzusi)) izmantojamo avotu saraksts. Minētie saraksti tiks publicēti augstskolas elektroniskajā vidē.  Kvalifikācijas eksāmenu organizēs teorētiskajā daļā (trīs teorētiskie jautājumi) un praktiskajā daļā (praktisks uzdevums (kāzuss)) katrā no šādām kvalifikācijas eksāmena apakšsekcijām: krimināltiesības un kriminālprocesa tiesības; civiltiesības, civilprocesa tiesības un komerctiesības; konstitucionālās tiesības, administratīvās tiesības un administratīvā procesa tiesības; starptautiskās un Eiropas Savienības tiesības; tiesību teorija, tiesību filozofija un Latvijas tiesību vēsture. Kopumā kvalifikācijas eksāmena ietvaros studējošajam būs rakstveidā jāatbild uz 15 teorētiskajiem jautājumiem un jārisina pieci praktiski uzdevumi (kāzusi).  Ja augstskolas vēlas studējošajam noteikt papildu pārbaudījumus specializētās tiesību jomās, augstskolas ietvaros to var darīt neatkarīgi no kvalifikācijas eksāmena satura un tajā pārbaudāmajām kvalifikācijas eksāmena apakšsekcijām.  Vienlaikus jānorāda, ka kvalifikācijas eksāmens var radīt risku eksportspējai.  Kvalifikācijas eksāmenā tiks pārbaudītas studējošā zināšanas, prasmes un kompetences atbilstoši profesionālā maģistra tiesību zinātņu studiju programmas un jurista profesijas standarta vai profesionālās kvalifikācijas prasībām. Kvalifikācijas eksāmena saturu noteiks komisija.  Kvalifikācijas eksāmenu studējošie kārto vienlaicīgi tiešsaistē, izmantojot augstskolas elektronisko vidi. Piekļuves tiesības augstskolas elektroniskās vides kvalifikācijas eksāmena sadaļai ir komisijas locekļiem un studējošajiem. Komisija organizē un nodrošina kvalifikācijas eksāmena pilnvērtīgu norisi atbilstoši noteikumu projekta prasībām. Kvalifikācijas eksāmena laikā telpā atrodas komisijas loceklis un augstskolas norīkoti novērotāji. Kvalifikācijas eksāmenu studējošais drīkst kārtot vienu reizi attiecīgajā sesijā (vārdi "attiecīgajā sesijā" norāda uz ziemas vai vasaras sesiju augstskolā, kurā studējošais kārto kvalifikācijas eksāmenu). Ja studējošais kvalifikācijas eksāmenā nesaņem sekmīgu vērtējumu, to atkārtoti kārtot var nākamajā sesijā.  Ja, kārtojot kvalifikācijas eksāmena apakšsekcijas daļu, rodas tehniskas problēmas augstskolas elektroniskajā vidē, studējošais to drīkst pārkārtot komisijas noteiktajā dienā attiecīgās sesijas laikā.  Kārtojot kvalifikācijas eksāmena praktisko daļu, studējošajam ir tiesības izmantot līdzpaņemtos palīglīdzekļus papīra formā bez uz tiem izdarītām piezīmēm – normatīvos aktus, tiesu nolēmumus un juridisko literatūru. Attiecībā uz normatīvajiem aktiem – jānorāda, ka noteikumu projektā tiek paredzēts, ka normatīvie akti, kas minēti kvalifikācijas eksāmena praktiskajā daļā (uzdevumi (kāzusi)) izmantojamo avotu sarakstā, elektroniskā veidā būs pieejami augstskolas elektroniskās vides kvalifikācijas eksāmena failā. Līdz ar to studējošie var izvēlēties, vai uz kvalifikācijas eksāmenu ņemt līdzi normatīvos aktus papīra formā. Kvalifikācijas eksāmenā varēs izmantot gan normatīvos aktus elektroniskā, gan papīra formā.  Vienlaikus noteikumu projektā tiek paredzēts, ka kvalifikācijas eksāmena laikā studējošais var izmantot pierakstu lapu (melnrakstu), uz kuras norāda identifikācijas numuru (kodu) un uz kuras fiksē kvalifikācijas eksāmena izpildes gaitas piezīmes. Kvalifikācijas eksāmena beigās studējošais pierakstu lapu (melnrakstu), ja tas to izmanto, nodod komisijas loceklim. Minētais regulējums nepieciešams vieglāka apstrīdēšanas mehānisma ieviešanai. Pierakstu lapas (melnraksts) esamība atvieglos apstrīdēšanas iesniegumu izvērtēšanu.  No noteikumu projektā ietvertā uzskaitījuma ir konstatējams, ka studējošais, kārtojot kvalifikācijas eksāmena praktisko daļu, nedrīkst izmantot un līdzi ņemt neko citu. Savukārt attiecībā uz kvalifikācijas eksāmena teorētisko daļu – studējošais nedrīkst izmantot nekādus palīglīdzekļus. Līdz ar to, ja studējošais kvalifikācijas eksāmena praktiskajā daļas kārtošanas laikā izmanto ko citu, ārpus iepriekš uzskaitītajiem palīglīdzekļiem, tie ir uzskatāmi par neatļautiem palīglīdzekļiem. Tāpat arī attiecībā uz kvalifikācijas teorētisko daļu – ja studējošais izmanto jebkādus palīglīdzekļus, tie ir uzskatāmi par neatļautiem palīglīdzekļiem.  Noteikumu projektā paredzēts, ka, ja tiek konstatēts, ka studējošais kvalifikācijas eksāmena laikā izmanto neatļautus palīglīdzekļus vai pārkāpj akadēmiskā godīguma principus, kvalifikācijas eksāmens ir uzskatāms par nenokārtotu, un studējošais kvalifikācijas eksāmenu var pārkārtot ne ātrāk kā pēc viena gada, izlaižot nākamo kvalifikācijas eksāmena kārtošanas reizi. Kontroles mehānisms noteikts, lai atturētu studējošos no minēto pārkāpumu veikšanas, tādējādi stimulējot tos apgūt studiju vielu un nokārtot kvalifikācijas eksāmenu. Tāpat regulējums ir vērsts uz stingrāku akadēmiskā godīguma politiku, proti, uz tādu studējošā uzvedību, kas nodrošina atbildību, savstarpējo cieņu un izslēdz maldināšanu un krāpšanos. Tā kā akadēmiskais negodīgums ietekmē sabiedrības, tai skaitā darba devēju, uzticību kvalifikācijas eksāmena rezultātiem, ir jābūt efektīviem līdzekļiem, ar ko nodrošināt akadēmiskā godīguma ievērošanu.  Kvalifikācijas eksāmena teorētisko un praktisko daļu katrā no kvalifikācijas eksāmena apakšsekcijām kārto vienā dienā. Kvalifikācijas eksāmenu atbilstoši Izglītības likuma 9. panta ceturtajā daļā noteiktajam kārto valsts valodā (minētais pants paredz, ka profesionālās kvalifikācijas eksāmeni kārtojami valsts valodā).  Atbilžu sagatavošanas laiks teorētiskajā daļā – viena stunda, praktiskajā daļā – divas stundas. Kopējais kvalifikācijas eksāmena apakšsekcijas kārtošanas laiks – trīs stundas. Starp kvalifikācijas eksāmena apakšsekcijas daļām tiek paredzēta viena stunda atpūtai. Kvalifikācijas eksāmens tiks kārtots piecas dienas pēc kārtas, vienā dienā viena kvalifikācijas eksāmena apakšsekcija.  Kvalifikācijas eksāmena vērtēšana notiek augstskolas elektroniskajā vidē, un tā notiek anonīmi atbilstoši studējošajam piešķirtajam identifikācijas numuram (kodam), ar kuru tiek aizstāti studējošā personas dati. Kvalifikācijas eksāmena vērtēšana notiek, aizpildot eksāmena novērtēšanas veidlapu, un, ja nepieciešams, pievienojot īsu vērtējuma pamatojumu. Kvalifikācijas eksāmenu vērtē attiecīgās kvalifikācijas eksāmena apakšsekcijas komisijas loceklis. Konkrēti kvalifikācijas eksāmena vērtēšanas kritēriji tiks noteikti komisijas nolikumā, un tie tiks izmantoti komisijas darbam.  Kvalifikācijas eksāmens ir nokārtots, ja studējošais katrā no kvalifikācijas apakšsekcijas daļām ir saņēmis sekmīgu vērtējumu. Atbilstoši Ministru kabineta 2014. gada 26. augusta noteikumu Nr. 512 "Noteikumi par otrā līmeņa profesionālās augstākās izglītības valsts standartu" 51. punktam par sekmīgiem uzskata vērtējumu no "izcili" (10) līdz "gandrīz viduvēji" (4) un vērtējumu "ieskaitīts". Minēto noteikumu 47. punktā skaidroti studiju rezultātu vērtējumi 10 ballu skalā – attiecīgi no izcili (10) līdz ļoti, ļoti vāji (1). Kvalifikācijas eksāmens tiks vērtēts 10 ballu skalā. Minēto noteikumu 47. punkts nosaka studiju rezultātu vērtējumu 10 ballu skalā:  - izcili (10) – zināšanas, prasmes un kompetence pārsniedz programmas, studiju moduļa vai studiju kursa apguves prasības, liecina par spēju veikt patstāvīgus pētījumus un dziļu problēmu izpratni;  - teicami (9) – zināšanas, prasmes un kompetence pilnībā atbilst programmas, studiju moduļa vai studiju kursa apguves prasībām, iegūta prasme patstāvīgi lietot iegūtās zināšanas;  - ļoti labi (8) – pilnīgi izpildītas programmas, studiju moduļa vai studiju kursa apguves prasības, tomēr atsevišķos jautājumos nav pietiekami dziļas izpratnes, lai zināšanas patstāvīgi lietotu sarežģītāku problēmu risināšanā;  - labi (7) – kopumā izpildītas programmas, studiju moduļa vai studiju kursa apguves prasības, tomēr dažkārt konstatējama neprasme iegūtās zināšanas izmantot patstāvīgi;  - gandrīz labi (6) – izpildītas programmas, studiju moduļa vai studiju kursa apguves prasības, tomēr vienlaikus konstatējama nepietiekami dziļa problēmas izpratne un neprasme izmantot iegūtās zināšanas;  - viduvēji (5) – kopumā apgūta programma, studiju modulis vai studiju kurss, tomēr konstatējama nepietiekama dažu problēmu pārzināšana un neprasme izmantot iegūtās zināšanas;  - gandrīz viduvēji (4) – kopumā apgūta programma, studiju modulis vai studiju kurss, tomēr konstatējama nepietiekama dažu pamatkoncepciju izpratne, ir ievērojamas grūtības iegūto zināšanu praktiskā izmantošanā;  - vāji (3) – zināšanas ir virspusējas un nepilnīgas, studējošais nespēj tās lietot konkrētās situācijās;  - ļoti vāji (2) – ir virspusējas zināšanas tikai par atsevišķām problēmām, lielākā daļa programmas, studiju moduļa vai studiju kursa nav apgūta;  - ļoti, ļoti vāji (1) – nav izpratnes par priekšmeta pamatproblemātiku, nav gandrīz nekādu zināšanu studiju kursā, studiju modulī vai programmā.  Kvalifikācijas eksāmena rezultātus paziņo augstskolas elektroniskajā vidē.  Studējošais viena mēneša laikā pēc lēmuma par kvalifikācijas eksāmena rezultātu paziņošanas kvalifikācijas eksāmena rezultātu un kvalifikācijas eksāmena procesu var apstrīdēt Apelācijas komisijā. Apelācijas komisija sastāv no komisijas locekļiem. Apelācijas komisijas sastāvu katra konkrēta apstrīdēšanas iesnieguma gadījumā noteiks komisijas priekšsēdētājs, to veidos trīs komisijas locekļi. Apelācijas komisijā neiekļauj kvalifikācijas eksāmena vērtētāju, kura vērtējums ir apstrīdēts. Apstrīdot kvalifikācijas eksāmena rezultātu vai kvalifikācijas eksāmena procesu, studējošais komisijas priekšsēdētājam iesniedz motivētu iesniegumu par kvalifikācijas eksāmena apstrīdēšanu.  Komisijas priekšsēdētājs, izvērtējot iesniegumu, nodot to Apelācijas komisijai. Apelācijas komisija pieņem lēmumu Administratīvā procesa likumā noteiktajā kārtībā. Apelācijas komisijas lēmumu var pārsūdzēt tiesā Administratīvā procesa likumā noteiktajā kārtībā.  Kvalifikācijas eksāmena apstrīdēšanas mehānisms izveidots, ievērojot Ministru kabineta 2014. gada 26. augusta noteikumos Nr. 512 "Noteikumi par otrā līmeņa profesionālās augstākās izglītības valsts standartu" ietverto regulējumu par to, ka viens no otrā līmeņa profesionālās augstākās izglītības studiju rezultātu vērtēšanas pamatprincipiem ir vērtējuma pārskatīšanas iespēju princips, proti, ir jānosaka kārtība iegūtā vērtējuma pārskatīšanai.  Attiecībā uz kvalifikācijas eksāmena apstrīdēšanas procesu gan jānorāda, ka, ja studējošais apstrīd kvalifikācijas eksāmena rezultātu vai procesu, ir jāņem vērā jurista profesionālās kvalifikācijas iegūšanas procesa pagarinājums. Atbilstoši Administratīvā procesa likumā noteiktajam Apelācijas komisija lēmumu par apstrīdēšanas iesniegumu pieņems mēneša laikā. Līdz ar to ir jāņem vērā tas, ka studējošais izlaidumā nepiedalīsies kopā ar citiem studējošajiem, bet gan diplomu saņems individuāli.  Komisijas darbības materiāltehniskās nodrošināšanas izmaksas, kā arī augstskolas elektroniskās vides pielāgošanas un uzturēšanas izmaksas sedz no valsts budžeta. Komisijas darbību saistībā ar kvalifikācijas eksāmena metodisko vadību, kvalifikācijas eksāmena jautājumu un uzdevumu (kāzusu) sagatavošanu, kvalifikācijas eksāmena novērošanu un vērtēšanu – sedz augstskolas darba slodzes ietvaros un juridisko nozari pārstāvošās profesionālās organizācijas un Ģenerālprokuratūra.  Ņemot vērā to, ka kvalifikācijas eksāmens ir profesionālās maģistra studiju programmas sastāvdaļa, noteikumu projektā tiek paredzēts, ka kvalifikācijas eksāmena apjomu veido četri kredītpunkti. Apkopojot no augstskolām saņemto informāciju, ir secināms, ka maksa par vienu kredītpunktu katrā no augstskolām atšķiras, taču vidēji tā svārstās no 35-50 *euro* par vienu kredītpunktu. Ievērojot to, ka no aptuvenajiem aprēķiniem (skat. anotācijas I sadaļas 4. punktu) ir secināms, ka kvalifikācijas eksāmens studējošajam veidos papildu izmaksas aptuveni 124 *euro* apmērā, tās tiks nosegtas četru kredītpunktu ietvaros. Norādām, ka kvalifikācijas eksāmens aizstās jau augstskolas noteiktos nobeigumu pārbaudījumus un to kredītpunktu apjomu, līdz ar to papildu finansiālajam slogam nav jāveidojas (tam nebūs tik liela ietekme). Kvalifikācijas eksāmena izmaksas tiks segtas no studiju maksas.  Noteikumu projekts stājas spēkā 2018. gada 1. janvārī. Šāds spēkā stāšanās termiņš noteikts, lai augstskolas varētu profesionālā maģistra studiju programmu jurista kvalifikācijas iegūšanai uz nākamo akreditācijas periodu (2019. gada vasara) pielāgot noteikumu projekta prasībām. Noteikumu projekta prasības piemēros attiecībā uz studējošajiem, kuri studijas profesionālā maģistra studiju programmā uzsākuši 2019. gada rudens semestrī.  Papildus norādām, ka kvalifikācijas eksāmena mērķis ir paaugstināt juridiskās izglītības kvalitāti. Ar noteikumu projektu tiek paredzēts, ka ar kvalifikācijas eksāmena nokārtošanu tiek piešķirta tikai jurista kvalifikācija. Ieviešot studiju programmās kvalifikācijas eksāmenu, vienlaikus arī notiks juriskonsulta studiju programmas likvidācija. Nākamajā akreditācijas periodā (2019. gada vasara) vairs netiks akreditētas studiju programmas juriskonsulta profesijas iegūšanai. Minētās izmaiņas uzlabos juridiskās izglītības kvalitāti. Vēršam uzmanību, ka Izglītības un zinātnes ministrija šobrīd strādā pie tā, lai nospraustais mērķis īstenotos. | | | | | |
| 3. | Projekta izstrādē iesaistītās institūcijas | | Tieslietu ministrija.  Noteikumu projekta izstrādes gaitā Tieslietu ministrija organizēja sanāksmes par kvalifikācijas eksāmena ieviešanu. Sanāksmēs piedalījās un atbalstu noteikumu projektam ir paudusi Izglītības un zinātnes ministrija, Augstākās izglītības padome, augstskolu (biznesa augstskolas "Turība", Latvijas Universitātes, Rīgas Juridiskās augstskolas) pārstāvji, kā arī Latvijas Studentu apvienības pārstāvji. | | | | | |
| 4. | Cita informācija | | Studējošajam, kurš vēlas iegūt jurista kvalifikāciju, veidosies izmaksas aptuveni 124 *euro* apmērā par kvalifikācijas eksāmena kārtošanu (aprēķinu skatīt zemāk). Minēto summu veido kvalifikācijas eksāmena ieviešanas izmaksas (galvenokārt saistībā ar komisijas darbības nodrošināšanu).   |  |  |  | | --- | --- | --- | | Izmaksas | Pastāvīgās izmaksas  *euro* | Mainīgās izmaksas  *euro* | | 1. Atlīdzība komisijas locekļiem | 25 850 | 54 437,50 | | 1. Komisijas materiāltehniskais nodrošinājums | 1671 |  | | 1. Informācijas sistēmas uzturēšana | 20 000 |  | | kopā | 47 521 | 54 437,50 | | Aptuvenās izmaksas uz vienu studējošo (kopā 650 studējošie): | 73 | 84 | | Aptuvenās izmaksas uz vienu studējošo kopā: | (25 850:650)+84=40+84=  124 *euro*. | |   Kvalifikācijas eksāmena pastāvīgās izmaksas, kas nav atkarīgas no studējošo skaita:  1. Izmaksas komisijas locekļu darbības nodrošināšanai – 25 850 *euro*:  1.1. komisijas darba, kvalifikācijas eksāmena sagatavošanas un tā izvērtēšanas organizēšana - vidēji 4 h/gadā x 25 *euro*/h x 1 komisijas loceklis = 100 *euro*;  1.2. komisijas darbs kvalifikācijas eksāmena organizatoriskā sēdē – vidēji 2 h/gadā x 25 *euro*/h x 45 komisijas locekļi = 2250 *euro*;  1.3. kvalifikācijas eksāmenu darba materiālu sagatavošana – vidēji 13 h/gadā x 25 *euro*/h x 10 komisijas locekļi = 3250 *euro*;  1.4. kvalifikācijas eksāmena novērošana – vidēji 30 h/gadā x 25 *euro*/h x 7 komisijas locekļi = 5250 *euro*;  1.5. kvalifikācijas eksāmena rezultātu un eksāmena procesa apstrīdēšana – vidēji 200 h/gadā x 25 *euro*/h x 3 komisijas locekļi = 15 000 *euro.*  Kvalifikācijas eksāmena mainīgās izmaksas, kas atkarīgas no studējošo skaita:  Kvalifikācijas eksāmena teorētiskās daļas un praktiskās daļas labošanas izmaksas katrā kvalifikācijas eksāmena apakšsekcijā (kopā 5 apakšsekcijas) - 5 h/1 studentam x 650 studenti x 25 *euro*/h = 81 250 *euro*. Pieņemot, ka 33 % no kvalifikācijas eksāmena teorētiskās daļas un praktiskās daļas labošanas darba veiks ar juridisko nozari pārstāvošo profesionālo organizāciju un Ģenerālprokuratūras izvirzītie pārstāvji, kopējās izmaksas par kvalifikācijas eksāmenu labošanu veido 81 250 *euro* – (81 250 *euro* x 33%) = 54 437,50 *euro*. | | | | | |
|  | | | | | | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | | | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Studējošie, kuri vēlas iegūt jurista kvalifikāciju (aptuveni 650).  Augstskolu nodarbinātie (komisijas locekļi un augstskolu personāls).  Juridisko nozari pārstāvošo profesionālo organizāciju un Ģenerālprokuratūras pārstāvji (komisijas locekļi).  Tieslietu ministrijas nodarbinātie (3 nodarbinātie). | | | | | | |
| 2. | Tiesiskā regulējuma ietekme uz tautsaimniecību un administratīvo slogu | Administratīvais slogs palielināsies vismaz šādā apmērā:  1) Studējošajiem, kuri vēlas iegūt jurista kvalifikāciju – lai iegūtu jurista kvalifikāciju, kā obligāta prasība tiks noteikta kvalifikācijas eksāmena nokārtošana;  2) augstskolām – būs jānodrošina nākamā akreditācijas perioda studiju programmas jurista kvalifikācijas iegūšanai pielāgošana noteikumu projekta prasībām, kvalifikācijas eksāmena norises organizēšanā jāsadarbojas ar Tieslietu ministriju un daļēji jānodrošina tā norise;  3) Tieslietu ministrijai – kvalifikācijas eksāmena organizēšanas un norises pilnvērtīga nodrošināšana. | | | | | | |
| 3. | Administratīvo izmaksu monetārs novērtējums | Projekts šo jomu neskar. | | | | | | |
| 4. | Cita informācija | Nav. | | | | | | |
|  | | | | | | | | |
| **III. Tiesību akta projekta ietekme uz valsts budžetu un pašvaldību budžetiem** | | | | | | | | |
| **Rādītāji** | | | | **2017. gads** | | Turpmākie trīs gadi (*euro*) | | |
| **2018** | **2019** | **2020** |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | izmaiņas, salīdzinot ar kārtējo 2017. gadu | izmaiņas, salīdzinot ar kārtējo 2017. gadu | izmaiņas, salīdzinot ar kārtējo 2017. gadu |
| 1 | | | | 2 | 3 | 4 | 5 | 6 |
| 1. Budžeta ieņēmumi: | | | | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | | | |  |  |  |  |  |
| 1.2. valsts speciālais budžets | | | |  |  |  |  |  |
| 1.3. pašvaldību budžets | | | |  |  |  |  |  |
| 2. Budžeta izdevumi: | | | | 0 | 0 | 0 | 0 | 20 000 |
| 2.1. valsts pamatbudžets | | | | 0 | 0 | 0 | 0 | 20 000 |
| 2.2. valsts speciālais budžets | | | |  |  |  |  |  |
| 2.3. pašvaldību budžets | | | |  |  |  |  |  |
| 3. Finansiālā ietekme: | | | | 0 | 0 | 0 | 0 | -20 000 |
| 3.1. valsts pamatbudžets | | | | 0 | 0 | 0 | 0 | -20 000 |
| 3.2. speciālais budžets | | | |  |  |  |  |  |
| 3.3. pašvaldību budžets | | | |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | | | | X | 0 | 0 | 0 | 0 |
|  |  |  |  |
|  |  |  |  |
| 5. Precizēta finansiālā ietekme: | | | | X | 0 | 0 | 0 | -20 000 |
| 5.1. valsts pamatbudžets | | | | 0 | 0 | 0 | -20 000 |
| 5.2. speciālais budžets | | | |  |  |  |  |
| 5.3. pašvaldību budžets | | | |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā): | | | | Noteikumu projekta īstenošanai 2020. gadā Tieslietu ministrijai augstskolas elektroniskās vides pielāgošanai būs nepieciešams papildu finansējums aptuveni 20 000 *euro* apmērā. | | | | |
| 6.1. detalizēts ieņēmumu aprēķins | | | |
| 6.2. detalizēts izdevumu aprēķins | | | |
| 7. Cita informācija | | | | Kvalifikācijas eksāmena organizēšanai Tieslietu ministrijai nepieciešams papildu finansējums 2021. gadā un turpmāk ik gadu – 6671 *euro*:  1. Komisijas darbības nodrošināšana Tieslietu ministrijas ietvaros – 1671 *euro*:  1.1. atlīdzība: 1221 *euro* (t.sk. atalgojums – 988 *euro*, darba devēja VSAOI – 233 *euro*):  Piemaksa par papildu darbu Tieslietu ministrijas juristam 30 % apmēra no mēnešalgas (36. saime III līm. 12. mēnešalgu grupa 3. kategorija) – 1647 *euro* x 30 % = 494,10 *euro* x 2 mēn. = 988 *euro*;  1.2. biroja un kancelejas preces – 450 *euro*.  2. Finansējums augstskolas elektroniskās vides uzturēšanai – 5000 *euro*.  Attiecībā par Tieslietu ministrijas jurista papildu darba pienākumiem, par kuriem veidosies piemaksa 30% apmērā no mēnešalgas, norādām, ka jurists divas reizes gadā mēneša tvērumā (atbilstoši ziemas un vasaras sesijai augstskolās), kad norisināsies darbs pie kvalifikācijas eksāmena organizēšanas un norises, veiks ar komisijas izveidošanu saistītos pienākumus un nodrošinās atbalsta funkciju komisijas locekļiem. Atbalsta ietvaros jurists piedalīsies komisijas izveidošanas procesā (piemēram, sagatavos uzaicinājumu augstskolām un profesionālajām organizācijām, kā arī Ģenerālprokuratūrai; apkopos un izvērtēs no minētajām institūcijām saņemto informāciju; sagatavos dokumentus, kas saistīti ar komisijas apstiprināšanu), veiks no augstskolām saņemtās informācijas apkopošanu un analīzi (piemēram, par augstskolas akadēmisko gadu un studējošo skaitu, kuri kārtos kvalifikācijas eksāmenu), piedalīsies komisijas sēžu un kvalifikācijas eksāmena norises organizēšanā (piemēram, informēs augstskolas par kvalifikācijas eksāmena datumu un laiku; nepieciešamības gadījumā sazināsies ar kvalifikācijas eksāmena locekļiem un risinās dažādus ar kvalifikācijas eksāmena norisi saistītus jautājumus).  Attiecībā par papildu izdevumiem, kas saistīti ar biroja un kancelejas precēm, norādām, ka šāds aprēķins, proti, 450 *euro*, veikts, pamatojoties uz informatīvajā ziņojumā "Par valsts vienotā jurista kvalifikācijas eksāmena ieviešanu", kas izskatīs un pieņemts zināšanai Ministru kabineta 2015. gada 10. novembra sēdē, norādītajiem apsvērumiem.  **Attiecībā uz augstskolas elektroniskās vides pielāgošanas un uzturēšanas izmaksām norādām šādu detalizētu informāciju:**  **1.1.**   |  |  |  |  | | --- | --- | --- | --- | | **Augstskolas elektroniskās vides pielāgošanas aptuvenās izmaksas** | | | | | ***Pakalpojums*** | ***Stundas izmaksas*** | ***Stundu skaits*** | ***Summa*** | | **- Sistēmas veidlapu papildināšana eksāmenu datu ievadei, apskatei un rediģēšanai** | **29,43 *euro*/h** | **100 h** | **2943 *euro*** | | **- Sistēmas pielāgošana Tieslietu ministrijas vajadzībām** | **29,43 *euro*/h** | **213 h** | **6268,59 *euro*** | | **- Atskaišu formu sagatavošana** | **29,43 *euro*/h** | **80 h** | **2354,4 *euro*** | | **- Ekrāna veidlapu un sistēmas testēšana un aprobācija** | **29,43 *euro*/h** | **140 h** | **4120,2 *euro*** | | **- Atbildīgo darbinieku apmācība un konsultēšana** | **29,43 *euro*/h** | **32 h** | **941,76 *euro*** | | **- Lietotāju pilnvaru definēšana** | **29,43 *euro*/h** | **8 h** | **235,44 *euro*** | | **Summa bez pievienotās vērtības nodokļa** | | | **16 863,39 *euro*** | | **Pievienotās vērtības nodoklis 21%** | | | **3541,52 *euro*** | | **Summa kopā** | | | **20 404,91 *euro*** |   **Lai nodrošinātu kvalitatīvu un pilnvērtīgu kvalifikācijas eksāmena norisi, augstskolas elektroniskās vides funkcionalitāti nepieciešams pielāgot kvalifikācijas eksāmena prasībām. Sistēmas funkcionalitāte tiks izstrādāta, ņemot par pamatu un papildinot funkcionējošo mācību priekšmetu olimpiāžu norises tiešsaistes un zinātniski pētniecisko darbu, kā arī Latvijas Universitātes e-studiju vides vienoto sistēmu. Latvijas Universitātes e-studiju vides sistēmas nodrošināšanai ir jaudīgs un mūsdienīgs serveris ar 32 procesoru kodoliem, 256 GB operatīvo atmiņu, SSD diskiem zibenīgai informācijas saglabāšanas nodrošināšanai. Serveris ar tā programmnodrošinājumu ir praksē pārbaudīts ar vairāk nekā 2500 vienlaicīgiem tiešsaistes olimpiādes dalībniekiem, turklāt servera noslodze nepārsniedza 50% (līdz ar to sistēma spēj nodrošināt tiešsaistes testa norisi un darbu vērtēšanu vairāk nekā 5000 vienlaicīgiem dalībniekiem). Sistēmas programmatūra ļauj efektīvi pārvaldīt un kontrolēt visus tiešsaistes eksāmena posmus – gan dalībnieku pieteikšanu, gan reģistrēšanos, kā arī atļauj nodalīt eksāmena iesaistīto dalībnieku lomas un atbildības. Eksāmena pārvaldības modulī ir iespējams:**   * **Norādīt e-pasta tekstu šablonus, kuri tiek dinamiski izmantoti automātiski izsūtīto e-pastu sagatavošanai, piesakot dalībniekus un eksaminētājus, piesakot izglītības iestāžu atbildīgos, uzaicinot dalībniekus, uzaicinot eksaminētājus, atceļot dalībnieku uzaicinājumus;** * **Katram eksāmenam noteikt un kontrolēt pieteikšanas sākumu un beigu datumus, uzaicināšanas beigu datumu un uzaicinājumu atcelšanas beigu datumus;** * **Katram eksāmenam definēt patvaļīgu dalībnieku skaitu, kā arī elastīgi organizēt piekļuves tiesības katrai dalībnieku grupai;** * **Atbildīgajiem nodrošināt kaskadētu atbildīgo pieteikšanas funkciju, kā arī iespēju ērti pārskatīt pieteiktos dalībniekus un to statusus;** * **Iestāžu atbildīgajiem pieteikt dalībniekus, kā arī redzēt visus savā iestādē pieteiktos dalībniekus un to statusu eksaminācijā (pieteikts, uzaicināts uz eksāmenu, bet nav reģistrējies, uzaicināts uz eksāmenu, un ir reģistrējies), labot to kontaktinformāciju un nomainīt paroles;** * **Uzkrāt vienotu eksaminācijā efektīvi izmantojamu dalībnieku datu bāzi;** * **Jaunu dalībnieku pieteikšanas brīdī automātiski pārbaudīt personas kodu validitāti atbilstoši normatīvajiem aktiem, lai maksimāli samazinātu ievadīto datu kļūdu iespējamību;** * **Personas datu glabāšanu atbilstoši normatīvajiem aktiem personas datu aizsardzības nodrošināšanas jomā;** * **Nodrošināt eksaminācijas dalībniekiem reģistrēšanos uz eksāmenu atbilstoši pārvaldības modulī noteiktajiem termiņiem;** * **Nodrošināt eksaminācijas dalībnieku individuālu laika kontroli eksāmenu norises laikā;** * **Nodrošināt atbilstoši prasībām automātisku vai anonīmu iesniegto darbu vērtēšanu;** * **Eksaminācijas dalībniekiem ilgstoši pēc eksāmena pabeigšanas nodrošināt savu rezultātu pieejamību;** * **Dažāda veida atskaites par eksāmeniem.**   1.2.   |  |  |  |  | | --- | --- | --- | --- | | **Augstskolas elektroniskās vides uzturēšana (izmaksas katru gadu) aptuvenās izmaksas** | | | | | ***Pakalpojums*** | ***Stundas izmaksas*** | ***Stundu skaits*** | ***Summa*** | | **- Sistēmas uzturēšana (rezerves kopijas, piekļuve datiem, ikgadēja kvalifikācijas eksāmena nodrošināšana)** | **29,43 *euro*/h** | **80 h** | **2354,40 *euro*** | | **Summa bez pievienotās vērtības nodokļa** | | | **2354,40 *euro*** | | **Pievienotās vērtības nodoklis 21%** | | | **494,42 *euro*** | | **Summa kopā** | | | **2848,82 *euro*** |   Ņemot vērā to, ka katru gadu dažādi funkcionējoši aspekti saistībā ar kvalifikācijas eksāmenu un tā norisi var mainīties, kā arī faktu, ka augstskolas elektroniskās vides uzturēšana veido izmaksas, gadā veidosies papildu izmaksas augstskolas elektroniskās vides uzturēšanai iepriekš norādītajā apmērā. | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts 2017. gada 13. martā tika publicēts Tieslietu ministrijas mājaslapā internetā, sadaļā "Sabiedrības līdzdalība", tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Ievērojot Ministru kabineta 2009. gada 25. augusta noteikumos Nr. 970 "Sabiedrības līdzdalības kārtība attīstības plānošanas procesā" noteikto kārtību, sabiedrības pārstāvji viedokļus par noteikumu projektu varēja izteikt līdz 2017. gada 27. martam. |
| 3. | Sabiedrības līdzdalības rezultāti | 2017. gada 27. martā viedokli par noteikumu projektu sniedza Latvijas Studentu apvienība. Kopumā Latvijas Studentu apvienība atbalsta noteikumu projektu (kvalifikācijas eksāmena ieviešanu). Vienlaikus sniegtajā viedoklī izteiktas bažas un iebildumi par noteikumu projektā paredzētā kvalifikācijas eksāmena finansēšanu galvenokārt no studējošo līdzekļiem. Vērsta uzmanība arī uz nepieciešamību grozīt Ministru kabineta 2006. gada 12. decembra noteikumus Nr. 994 "Kārtība, kādā augstskolas un koledžas finansētas no valsts budžeta līdzekļiem" un norādīts uz problēmām saistībā ar studiju kredīta apjoma valsts noteikto maksimālo slieksni, kas varētu radīt problēmas. Tāpat arī tiek vērsta uzmanība uz aspektu, ka kvalifikācijas eksāmena teorētisko daļu piecās kvalifikācijas eksāmena apakšsekcijās kārto vienā dienā, kā arī uz kvalifikācijas eksāmena rakstīšanas reižu skaitu.  Tāpat arī viedokli par noteikumu projektu 2017. gada 4. aprīlī sniedza Augstākās izglītības padome. Arī Augstākās izglītības padome vērsa uzmanību uz kvalifikācijas eksāmena finansēšanas aspektiem, kā arī, ņemot vērā kvalifikācijas eksāmena izmaksas, norādīja uz problēmām saistībā ar studiju kredīta apmēru. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Tieslietu ministrija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts šo jomu neskar. |
| 3. | Cita informācija | Noteikumu projekta izpildi materiāltehniski nodrošinās Tieslietu ministrija. |

Iesniedzējs:

tieslietu ministrs Dzintars Rasnačs

Jurika 67036906

anete.jurika@tm.gov.lv